Tartu Noorte Töömalev

Tartu noorte töömalev on 1996. aastal üleriigilisest Eesti Õpilasmalevast välja kasvanud ettevõtmine. Malevat korraldab alates 2018. aastast Tartu Noorsootöö Keskus ja rahastab Tartu linn. Maleva eesmärk on pakkuda Tartu linna noortele vanuses 13–19 võimalust veeta koolivaheaega arendavalt suvises töölaagris.

Malev annab võimaluse saada esimene töökogemus toetatud ja turvalises keskkonnas. Töötamine toimub malevarühmades ning nii saavad noored kogemuse ka meeskonnatöös. Lisaks arenevad malevas sotsiaalsed oskused, sest pärast tööd toimuvad rühmajuhi eestvedamisel ühistegevused, mis tugevdavad rühma kokkukuuluvustunnet.

Malevlased on töötanud heakorratöödel, teinud abitööd teeninduses, talus, ürituste korraldamisel ning korjanud aia- ja põllusaadusi. Töökohti on pakkunud riigimuuseumid, kohalikud omavalitsused, mittetulundusühendused, äriühingud, FIE-d ja äriettevõtted.

Malevasuvi algab avapauguga juunis ning lõpeb augustis malevarühmade kokkutulekuga. Piirkondliku kokkutuleku võitjatel on võimalus sõita Tartut esindama üleriiklikule Eesti Õpilasmalevate kokkutulekule.

 Ajalugu 
Tartu linna noorsooteenistus leidis 1990. aastate teisel poolel, et suvel oleks vaja noortele tegevust pakkuda. Idee leidis heakskiitu nii noorte kui ka vanemate seas, kuna töö- ja puhkelaagrite hõng oli veel Nõukogude ajast õhus ja malevausk polnud hääbunud. Malevatraditsioon otsustati taaselustada. Koostöös lastekaitseteenistusega alustati esialgu maleva korraldamist vaid vähekindlustatud perede lastele. Tööd tehti linna hüvanguks ning linn maksis ise ka noortele palka. Algul koosnes malev vaid linnasisestest rühmadest. Aastatel 1997–2003 oli tegemist töö- ja puhkelaagriga. 2004. aastal nimetati töö- ja puhkelaager ümber malevaks, millele korraldajad lisasid eesliite: näiteks suvemalev või töömalev. MTÜ Hälly pani 2004. aastal projektis malevale nimeks Tartu noorte töömalev, mida kasutatakse siiani. Enne 2015. aastat korraldasid Tartus malevat näiteks MTÜ Hälly, MTÜ Öökull, Lille Maja, G4S Eesti (varem Falck Eesti AS), Tähe Noorteklubi ja Anne Noortekeskus. Mitmed organisatsioonid ja noortekeskused korraldasid suvel töömalevaid vanusele 7–26 eluaastat. 2015. aastal pärandas MTÜ Hälly nime edasi Anne Noortekeskusele.

Samal aastal otsustas Tartu linn, et malevaid peaks korraldama üks kindel organisatsioon. Maleva korraldamine suunati Anne Noortekeskusele. Tartu noorte töömalevas tegutses kuni 2018. aastani staap, mille kolme liikme vahel olid erinevate valdkondade ülesanded ära jaotatud. 2015–2016 oli maleva üldkoordinaator Ave Kongo. 2017. aastal võttis teatepulga üle Kristel Kolberg. Lisaks abistasid Kristelit koordinaatorid Talvike Mändla ja Vladislav Albrant, kes koos moodustasid Tartu noorte töömaleva staabi. Alates 2018. aasta sügisest juhib maleva korraldamist Tartu Noorsootöö Keskuse maleva koordinaator, kes tegutseb aasta ringi.

 Struktuur 
Alates 2018. aasta sügisest koordineerib Tartu noorte töömalevat Tartu Noorsootöö Keskuse alla kuuluv Anne Noortekeskus. Malevlasi esindab noortest koosnev aktiiv, kelle peamine ülesanne on esindada malevlasi ja rühmajuhte kohtumistel ja üritustel ning hoida malevaelu aasta läbi käigus. Aktiiv tegeleb maleva turundamisega sotsiaalmeedias, korraldab avapauku, kokkutulekut, kevadmalevat jpm. Aktiivi kuuluvad ettevõtlikud malevlased ja rühmajuhid, kes soovivad maleva arengusse panustada.

 Korraldus 
Tartu noorte töömalevas osalevad Tartu linna noored vanuses 13–19 aastat. Põhikooli õpilastele (13–14-aastased) toimuvad linnasisesed malevad ning põhikooli lõpetanutele (15–19-aastased) nii linnasisesed kui ka linnavälised malevad. Töömaleva pikkus on 7–21 päeva ja tööpäevad kestavad 4–8 tundi.

Viited

 Välislingid 


Kategooria:Noorsootöö